Skak Snitker
Skak Snitker, f. 1948, dansk glaskunstner, uddannet på Skolen for Brugskunst 1972-77. Snitker var s.m. Per-René Larsen i 1977 medstifter af et af de første studioglasværksteder i Danmark, Snoldelev Glasbrug syd for Roskilde. Fra 1987 har han drevet værkstedet Glasgalleriet i det tidl. Roskilde Gasværks bygninger, der huser flere kunsthåndværkere og billedkunstnere. Snitker laver både brugsglas i serier, unika-fade og –skåle samt glasskulpturer. Han har udviklet en særlig teknik, kaldet straktglas, der indebærer, at det varme, bløde glas med dekorationer trækkes ud og formes før afkølingen.